Store mengder urenset avløpsvann og kloakk har gått rett ut i Oslofjorden, som følge av en kortslutning hos Bekkelaget Renseanlegg.

Problemet oppstod i løpet av helgen da det rant vann inn i et elrom på renseanlegget.

– Vi oppdaget det natt til mandag. Deretter har vi jobbet for å reparere skadene, forteller Olaf Toftdahl, daglig leder av Bekkelaget Vann.

Urenset til nå

Olaf Toftdahl, daglig leder av Bekkelaget Vann. Foto: Øzgur Tufan / NRK

– Dette har betydd at vi ikke har kunnet tatt inn vann til rensing mellom mandag og nå, sier han.

Les også: Kloakk i Nitelva

Lekkasjen er stoppet, men torsdag var fortsatt elektrikere og jobbet på stedet. Resultatet er at det urensede vannet har rent ut i Oslofjorden. Men Toftdahl har ikke oversikt over akkurat hvor mye.

– Vi er ganske usikre, men dreier seg om noen 100 000 kubikkmetere, informerer lederen.

100 000 kubikk tilsvarer 100 000 millioner liter vann.

– Ikke så farlig

– Med tanke på størrelsen av Oslofjorden er nok ikke dette en katastrofe, men det er jo aldri bra og det skal jo egentlig ikke skje, sier han.

Les også: Kvart milliard til vann og kloakk

Likevel er det ikke grunn til bekymring hos den enkelte beboer.

– Man har vel ikke merket at problemet har pågått en gang, innrømmer Toftdahl.

Likevel anbefaler han ikke bading fra havneområdet.

– Hadde det vært i badesesongen hadde det vært betydelig værre, avslutter han.

Varslet for sent

Simon Haraldsen, senioringeniør hos Fylkesmannen i Oslo. Foto: Øzgur Tufan / NRK

Simon Haraldsen, senioringeniør hos Fylkesmannen i Oslo er også glad for at det er på denne tiden av året.

– 30-40 prosent av kloakken har gått rett i fjorden, men vi tror ikke det kommer til å ha noen langtidseffekt, forteller han.

Likevel reagerer han sterkt på at varselet om utslippet kom så sent.

Les også: Stopper vann og kloakk

– Vi har klare rutiner om at det skal varsles umiddelbart når det skjer slike ekstraordinære utslipp, presiserer Haraldsen.

Vann- og avløpsetaten ønsker foreløpig ikke å kommentere hvorfor det tok 3 dager å varsle Fylkesmannen, men beklager og går nå gjennom sine varslingsrutiner.

Krever en rapport

De har nå stilt krav om en rapport fra renseanlegget.

– Vi må vite hva som har skjedd, og hvordan de skal hindre det fra å skje igjen, sier han.

Les også: Dette luktet ikke godt

– De må gå gjennom systemene for å sørge for at slike ting ikke skjer, ikke minst sørge for at de har et alarmsystem som kan trå i kraft når ulykken først er ute

Han presiserer at de nå vil føre mer tilsyn av anlegget etter episoden.

– Slike hendelser skal ikke skje, derfor må vi sjekke beredskapen. Særlig når det er så store utslipp, avslutter Haraldsen.